ବିଜେଡିି ନେତାଙ୍କ ସହ ୯ଜଣଙ୍କୁ ଆଜୀବନ ଜେଲ\nଭଞ୍ଜନଗର,୭।୩(ଡ଼ି.ଏନ.ଏ.): ଗଞ୍ଜାମ ଜିଲା ଭଞ୍ଜନଗର ଥାନା ତୁଳସୀପଲ୍ଲିର ଲାଲୁ ଗୌଡ଼ ହତ୍ୟା ମାମଲାର ରାୟ ବୁଧବାର ପ୍ରକାଶ ପାଇଛି। ଭଞ୍ଜନଗର ଏଡିଜେ ବିଧାନ କୁମାର ଚାନ୍ଦ ୨୩ ସାକ୍ଷୀଙ୍କ ବୟାନକୁ ଭିତ୍ତିକରି ୯ ଅଭିଯୁକ୍ତଙ୍କୁ ଆଜୀବନ କାରାଦଣ୍ଡରେ ଦଣ୍ଡିତ କରିଛନ୍ତି। ଏଥିସହ ୫ ହଜାର ଟଙ୍କା ଲେଖାଏ ଜରିମାନା କରାଯାଇଛି।\nବିଜେଡିି ନେତାଙ୍କ ସହ ୯ଜଣଙ୍କୁ ଆଜୀବନ ଜେଲ March 7th, 22:59 PM March 7th, 22:59 PM\nଭଞ୍ଜନଗର,୭।୩(ଡ଼ି.ଏନ.ଏ.): ଗଞ୍ଜାମ ଜିଲା ଭଞ୍ଜନଗର ଥାନା ତୁଳସୀପଲ୍ଲିର ଲାଲୁ ଗୌଡ଼ ହତ୍ୟା ମାମଲାର ରାୟ ବୁଧବାର ପ୍ରକାଶ ପାଇଛି। ଭଞ୍ଜନଗର ଏଡିଜେ ବିଧାନ କୁମାର ଚାନ୍ଦ ୨୩ ସାକ୍ଷୀଙ୍କ ବୟାନକୁ ଭିତ୍ତିକରି ୯ ଅଭିଯୁକ୍ତଙ୍କୁ ଆଜୀବନ କାରାଦଣ୍ଡରେ ଦଣ୍ଡିତ କରିଛନ୍ତି। ଏଥିସହ ୫ ହଜାର ଟଙ୍କା ଲେଖାଏ ଜରିମାନା କରାଯାଇଛି। ଜରିମାନା ଅନାଦାୟ ଅଧିକ ଏକ ବର୍ଷ ଜେଲ ଭୋଗିବା ପାଇଁ ବିଚାରପତି ରାୟ ଶୁଣାଇଛନ୍ତି। ଅଭିଯୁକ୍ତମାନେ ହେଲେ ବ୍ଲକ ଯୁବ ବିଜେଡ଼ି ସଭାପତି କୁଲୁ ଭୂୟାଁ, ତାଙ୍କ ଭାଇ ତଥା ଡିହପଢ଼ାଳ ସରପଞ୍ଚ ସୁଜିତ କୁମାର ଭୂୟାଁ, ମନୋରଞ୍ଜନ ବିଷୋୟୀ, ପ୍ରଭାକର ଗୌଡ଼, ମନୋଜ ଜେନା, ପଞ୍ଚାନନ ବେହେରା, ରବୀନ୍ଦ୍ର ଭୂୟାଁ, ଆକୁଳି ମଳିକ ଓ ନୀଳମଣି ପ୍ରଧାନ। ଅନ୍ୟପକ୍ଷରେ ଏହି ହତ୍ୟା ମାମଲାରେ ୮ ନିର୍ଦ୍ଦୋଷରେ ଖଲାସ ହୋଇଛନ୍ତି। ସେମାନେ ହେଲେ ବସନ୍ତ ପ୍ରଧାନ, ସୁଶାନ୍ତ ନାୟକ, ସଞ୍ଜୟ ସ୍ବାଇଁ, ଦୂତୀକୃଷ୍ଣ ସ୍ବାଇଁ, ସୁନୀଲ ସ୍ବାଇଁ, ଦିଲୀପ ମଳିକ, ସୀମାଞ୍ଚଳ ମାହାର୍ଥା ଓ ଧନୁ ଗୌଡ଼। ସମସ୍ତ ଅଭିଯୁକ୍ତ ଓ ଖଲାସ ହୋଇଥିବା ବ୍ୟକ୍ତିମାନଙ୍କ ଘର ଡିହପଢ଼ାଳ ପଞ୍ଚାୟତରେ। ଅନ୍ୟ ଜଣଙ୍କର ମୃତ୍ୟୁ ଘଟିଥିବା ଯୋଗୁ ତାଙ୍କର ବିଚାର ହୋଇପାରିନାହିଁ। ୨୦୧୨ ଫେବୃୟାରୀରେ ତ୍ରିସ୍ତରୀୟ ପଞ୍ଚାୟତ ନିର୍ବାଚନ ହୋଇଥିଲା। ଡିହପଢ଼ାଳ ପଞ୍ଚାୟତ ସରପଞ୍ଚ ପଦବୀଟି ମହିଳାଙ୍କ ପାଇଁ ସଂରକ୍ଷିତ ରହିଥିଲା। ତୁଳସୀପଲ୍ଲିର ଲାଲୁ ତାଙ୍କ ମା' ପ୍ରମିଳାଙ୍କୁ ବିଜେଡି ସମର୍ଥନରେ ପ୍ରାର୍ଥୀ କରାଇବାକୁ ଚାହିଁଥିବା ବେଳେ କୁଲୁ ମଧ୍ୟ ତାଙ୍କ ଭାଉଜଙ୍କୁ ପ୍ରାର୍ଥୀ କରାଇ ଦଳର ସମର୍ଥନ ଲୋଡ଼ିଥିଲେ। ଏହାକୁ ନେଇ ସେ ସମୟରେ ଉଭୟ ଗୋଷ୍ଠୀ ମଧ୍ୟରେ ଟଣାଓଟରା ଲାଗିଥିଲା। ଶେଷରେ କୁଲୁଙ୍କ ଭାଉଜଙ୍କୁ ବିଜେଡି ସମର୍ଥନ ମିଳିଥିଲା। ସେପଟେ ଅସନ୍ତୁଷ୍ଟ ଥିବା ଲାଲୁ ତାଙ୍କ ମା'ଙ୍କୁ ସ୍ବାଧୀନ ଭାବେ ପ୍ରାର୍ଥୀ କରାଇଥିଲେ। ୨୦୧୨ ଫେବୃୟାରୀ ୧୫ ତାରିଖରେ ଭୋଟ ସରି ଗଣତି ପରେ ଲାଲୁଙ୍କ ମା' ବିଜୟୀ ହୋଇଥିବା ଜଣାପଡିଥିଲା। ପରଦିନ ଅର୍ଥାତ ୧୬ ତାରିଖ ସକାଳେ ଲାଲୁ ନିଜ ସମର୍ଥକଙ୍କ ସହ ଡିହପଢ଼ାଳ ଛକରେ କଥା ହେଉଥିଲେ। ଏହି ସମୟରେ ପ୍ରତିପକ୍ଷ ଗୋଷ୍ଠୀର କେତେଜଣ ଯୁବକ ଆସି ଯୁକ୍ତିତର୍କ କରିଥିଲେ। ପରେ ଲାଲୁଙ୍କୁ ମରଣାନ୍ତକ ଆକ୍ରମଣ କରାଯାଇଥିଲା। ଗୁରୁତର ଅବସ୍ଥାରେ ତାଙ୍କୁ ଭଞ୍ଜନଗର ଡାକ୍ତରଖାନାରେ ଭର୍ତ୍ତି କରାଯାଇଥିଲା। ଚିକିତ୍ସାଧୀନ ଅବସ୍ଥାରେ ଲାଲୁଙ୍କର ମୃତ୍ୟୁ ଘଟିଥିଲା। ଏହି ଘଟଣା ପରେ ଗ୍ରାମରେ ନିର୍ବାଚନୀ ହିଂସା ଲାଗି ରହିଥିଲା। ଏପରିକି ଅଭିଯୁକ୍ତ ମନୋରଞ୍ଜନଙ୍କ ବାପା ଦଣ୍ଡପାଣିଙ୍କୁ ଲାଲୁଙ୍କ ସମର୍ଥକ ହତ୍ୟା କରିଥିବା ଅଭିଯୋଗ ହୋଇଥିଲା। ମନୋରଞ୍ଜନଙ୍କ ସ୍ତ୍ରୀ ବିନିତା ସମିତିସଭ୍ୟା ପ୍ରାର୍ଥିନୀ ହୋଇ ପରାଜିତ ହୋଇଥିଲେ। ନିର୍ବାଚନୀ ହିଂସା ନେଇ ସେ ସମୟରେ ଏକାଧିକ ମାମଲା ରୁଜୁ ହୋଇଥିଲା। ସେଥିମଧ୍ୟରୁ ଲାଲୁ ହତ୍ୟା ମାମଲାର ରାୟ ପ୍ରକାଶ ପାଇଛି। ସରକାରଙ୍କ ପକ୍ଷରୁ ଏମ୍.ତାଜ୍ ଆଦେନୀ ଏବଂ ମୁଦାଲାମାନଙ୍କ ପକ୍ଷରୁ ସନ୍ତୋଷ ପଣ୍ଡା,ଗୋପାଳ ପାଣିଗ୍ରାହୀ, ସାଗର ତ୍ରିପାଠୀ, ଅଶୋକ ଗୌଡ଼, ତପନ ପଟ୍ଟନାୟକ ମାମଲା ପରିଚାଳନା କରୁଥିଲେ। ରାୟ ବିରୋଧରେ ହାଇକୋର୍ଟରେ ଅପିଲ୍ କରାଯିବ ବୋଲି କୁଲୁଙ୍କ ଓକିଲ ଅଶୋକ ଗୌଡ଼ ସୂଚନା ଦେଇଛନ୍ତି।
